झुंझुनूं। जिले को एक बेहतर जिला बनाने के लिए कार्यरत जिले की सांसद संतोष अहलावत ने जिलेवासियों के लिए 3432 लाख रुपए की लागत से बनने वाली 56 सडक़ों के लिए शुक्रवार को राज्य सरकार से वित्तीय स्वीकृति प्राप्त कर ली। इन 56 ग्रामीण गौरव पथ सडक़ों में से 11 सडक़ें सूरजगढ़ विधानसभा क्षेत्र, 8 सडक़ें खेतड़ी, 11 सडक़ें उदयपुरवाटी, 7 सडक़ें झुंझुनूं, 10 सडक़ें मंडावा तथा नौ सडक़ें पिलानी विधानसभा क्षेत्रों में बनेगी। सांसद अहलावत ने बताया की 3432 लाख रुपए की लागत से जिले में 56 किलोमीटर सीसी ग्रामीण गौरव पथ का निर्माण मय नाली के किया जाएगा। सांसद अहलावत ने प्रदेश की मुख्यमंत्री वसुंधरा राजे तथा पीडब्लूडी मंत्री का धन्यवाद दिया। सांसद अहलावत ने पत्रकारों को बताया की उनके द्वारा पीडब्लूडी मंत्री को अप्रेल 2016 में जिले में गौरव पथ निर्माण के लिए आग्रह किया गया था और सरकार द्वारा पांच महीनों के भीतर ही इन सडक़ों को बनाने के लिए स्वीकृति प्रदान की गई है जो दर्शाता है कि सरकार लोगों के प्रति कितनी सजग है। सांसद अहलावत ने बताया कि इन 56 सडक़ों के अलावा आने वाले दिनों में जिले को मिसिंग लिंक सडक़ों के अंतर्गत भी स्वीकृति मिलने वाली है। सांसद अहलावत ने कहा कि उन्होंने जिले में मजबूत सडक़ तंत्र स्थापित करने का जो वादा चुनावों के समय किया था उस पूरा कर रही है। उन्होंने बिना भेदभाव के जिले का विकास करने का बीड़ा उठाया है ,वे निरंतर उसे करते रहेंगी। विरोधियों पर कड़ा प्रहार करते हुए सांसद अहलावत ने कहा कि उनकी सरकार जिन योजनाओं की घोषणा कर रही है उन्हें पूरा भी कर रही है, पिछले सरकारों की तरह खोखले वादे नहीं कर रही। हमारी सरकार का सब का साथ, सब का विकास में विश्वास करते है। कांग्रेस की सरकार की तरह सिर्फ नेताओं के विकास में विश्वास नहीं करती।